A TANÁCS 1560/2007/EK RENDELETE
(2007. december 17.)
a 21/2004/EK rendeletnek a juh- és kecskefélék elektronikus azonosítása bevezetésének időpontja tekintetében történő módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára,
tekintettel az Európai Parlament véleményére (1),
mivel:
(1)
A juh- és kecskefélék azonosítási és nyilvántartási rendszerének létrehozásáról szóló, 2003. december 17-i 21/2004/EK tanácsi rendelet (2) minden tagállam számára előírja a juh- és kecskefélék azonosítási és nyilvántartási rendszerének az említett rendelet rendelkezéseivel összhangban történő létrehozását.
(2)
A 21/2004/EK rendelet előírja, hogy 2008. január 1-jétől az elektronikus azonosítás az ezen időpontot követően született állatok esetében szintén kötelező lesz.
(3)
Ezenkívül a szóban forgó rendelet előírja, hogy a Bizottság 2006. június 30-ig a megfelelő javaslatokkal együtt nyújtson be jelentést a Tanácsnak az elektronikus azonosítási rendszer megvalósításáról, amelyről a Tanácsnak szavaznia kell, megerősítve vagy szükség esetén módosítva a rendszer kötelező bevezetésének időpontját, valamint szükség szerint naprakésszé kell tennie az elektronikus azonosítás alkalmazásának néhány technikai szempontját.
(4)
A Bizottság jelentése megállapítja, hogy a 2008. január 1-jei időpont a kötelező elektronikus azonosítás bevezetésének időpontjaként nem indokolható. Ezért helyénvaló 2009. december 31-re módosítani ezt az időpontot, hogy a tagállamok meg tudják hozni a rendszer megfelelő megvalósításához szükséges intézkedéseket, figyelembe véve annak jelenlegi és lehetséges gazdasági hatását.
(5)
Több tagállam is kifejlesztette már az elektronikus azonosítás bevezetéséhez szükséges technológiát, és jelentős tapasztalatra tett szert a rendszer megvalósítása terén. Amennyiben e tagállamok azt helyénvalónak tartják, nemzeti szinten akadálytalanul bevezethetik a rendszert. Tapasztalataik további értékes információkat nyújtanának a Bizottságnak és a többi tagállamnak az elektronikus azonosítás technikai szempontjaira, illetve annak hatására vonatkozóan.
(6)
Tekintettel e rendelet gazdasági jelentőségére, az Európai Unióról szóló szerződéshez az Európai Közösséget létrehozó szerződéshez és az Európai Atomenergia-közösséget létrehozó szerződéshez csatolt, a nemzeti parlamenteknek az Európai Unióban betöltött szerepéről szóló jegyzőkönyv I.3. pontjában meghatározott sürgősséget kell alapul venni.
(7)
Mivel ezt a rendeletet 2008. január 1-jétől kell alkalmazni, annak haladéktalanul hatályba kell lépnie.
(8)
A 21/2004/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 21/2004/EK rendelet a következőképpen módosul:
1.
A 9. cikk (3) bekezdésének első albekezdése helyébe a következő szöveg lép:
„(3) 2009. december 31-től az (1) bekezdésben említett iránymutatásoknak megfelelően és a melléklet A. szakaszának vonatkozó rendelkezéseivel összhangban az elektronikus azonosítás minden állat esetében kötelezővé válik.”
2.
A 9. cikk (4) bekezdése helyébe a következő szöveg lép:
„(4) A tagállamok bevezethetik 2009. december 31. előtt az elektronikus azonosítás kötelező alkalmazását a területükön született állatok vonatkozásában.”
2. cikk
Ez a rendelet az Európai Unió Hivatalos Lapjában való kihirdetésének napján lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. december 17-én.